Derby-Lewis hoor dalk dan van paroolClive Derby-Lewis Regter Andre Louw het Dinsdag ŉ bevel toegestaan waarvolgens die SAKP en Limpho Hani, Chris Hani se weduwee, as respondente tot die saak gevoeg is. Louw het verder gelas dat die mediese paroolraad teen 10 Desember al die mediese verslae wat op Derby-Lewis van toepassing is moet oorweeg en teen 15 Desember ŉ geskrewe aanbeveling aan Michael Masutha, minister van justisie en korrektiewe dienste, moet verskaf. Masutha moet, luidens die bevel, Derby-Lewis se aansoek teen 31 Januarie oorweeg. Die SAKP en Limpho Hani het tot 9 Januarie om ook voorleggings aan Masutha te voorsien. Derby-Lewis (78) is reeds vir maande in die hospitaal weens mediese probleme. Hy is met terminale longkanker gediagnoseer en sy een long is glo deurtrek van die kanker en kan enige tyd platval. Marius Coertze, Derby-Lewis se regsverteenwoordiger, het gesê sy kliënt kan nie geopereer word nie, aangesien hy te swak is en dit nie sal oorleef nie. Volgens Coertze het Derby-Lewis net ŉ paar maande om te leef maar dat die departement van korrektiewe dienste sedert Mei vanjaar voete sleep rakende Derby-Lewis se moontlike vrylating. Hy het sedert Junie 2010 al verskeie aansoeke gebring om op parool vrygelaat te word. Coertze het gesê die feit dat die SAKP en Hani se weduwee tot die saak toegetree het, wys dat sy kliënt soos ŉ politieke gevangene behandel word en nie soos enige ander gevangene wat lewenslange tronkstraf uitdien nie. Derby-Lewis het reeds 20 jaar tronkstraf uitgedien vir sy aandeel in die moord op SAKP-leier Chris Hani in 1993.